ai4bharat/Pralekha huggingface dataset:
ஜவுளித்துறை அமைச்சகம்
இந்திய ஜவுளிகளின் தரத்தை மேம்படுத்த எடுக்கப்பட்ட நடவடிக்கைகள்
சர்வதேச தரங்களுக்கு ஏற்ப இந்திய ஜவுளிகளின் தரத்தை மேம்படுத்த அரசு பல நடவடிக்கைகளை மேற்கொண்டு வருகிறது. திருத்தப்பட்ட தொழில்நுட்ப மேம்பாட்டு நிதித் திட்டம்  இந்திய கைத்தறி குறியீடு தொடக்கம். பட்டுத் துறை மேம்பாட்டுக்கு ஒருங்கிணைந்த திட்டம் உள்ளிட்ட நடவடிக்கைகள் எடுக்கப்பட்டுள்ளன. மக்களவையில் இன்று  ஜவுளித்துறை இணையமைச்சர் திரு. அஜய் தாம்தா இந்தத் தகவலை தெரிவித்தார். நெசவு, பதப்படுத்துதல், ஆடைத் தயாரிப்பு மற்றும் ஜவுளி உற்பத்தியின் தரத்தை விரிவாக்குவதற்கான ஜவுளித் துறை தொழில்நுட்பம் போன்றவற்றில் தொழில்நுட்பத்தை மேம்படுத்துவதற்கு மூலதன மானியம் வழங்க திருத்தப்பட்ட தொழில்நுட்ப மேம்பாட்டு நிதித் திட்டம் வகை செய்கிறது என்றும் அவர் கூறினார். உள்நாட்டு மற்றும் சர்வதேச சந்தைகளின் வாடிக்கையாளர் நலன்களை பாதுகாக்கும் வகையில் கைத்தறித் துணிகளுக்கு தர உத்தரவாதம் வழங்குவதை இந்தியா கைத்தறி குறியீடு நோக்கமாக கொண்டது.
(Visitor Counter : 121
சுற்றுலா அமைச்சகம்
புத்த புனித பயணங்களை ஊக்குவிக்கும் “எல்லை தாண்டிய சுற்றுலா” குறித்த இணையக் கருத்தரங்கில் மத்திய கலாச்சார மற்றும் சுற்றுலாத்துறை இணை அமைச்சர் திரு. பிரகலாத் சிங் படேல் உரை
புத்த சுற்றுலா நடத்துனர்கள் சங்கம் 2020ஜூலை15-ம் தேதி ஏற்பாடு செய்த ‘‘எல்லை தாண்டிய சுற்றுலா’’ என்ற தலைப்பிலான இணையக் கருத்தரங்கை மத்திய கலாச்சார மற்றும் சுற்றுலாத்துறை இணையமைச்சர் திரு.பிரகலாத் சிங் படேல் சிறப்பு விருந்தினராக கலந்து கொண்டு தொடங்கி வைத்தார்.
இந்த இணையக் கருத்தரங்கை தொடங்கி வைத்த திரு.பிரகலாத் சிங் படேல், இந்தியாவில் புத்தரின் வாழ்க்கையுடன் தொடர்புடைய முக்கிய இடங்களைப் பட்டியலிட்டார். புத்தமத கொள்கையைப் பின்பற்றுபவர்கள், உலகம் முழுவதும் அதிகளவில் உள்ளதாகவும் மற்றும் புத்தரின் பூமியாக இந்தியா இருந்தும், புத்தமத பாரம்பரிய இடங்கள் அதிகளவில் இருந்தும், இங்கு புத்த யாத்தரிகள் குறைந்த அளவே வருதாக அவர் குறிப்பிட்டார். இதற்கான காரணங்களை கண்டறிந்து, அதற்கேற்ப சரியான நடவடிக்கைகளை மேற்கொள்வது அவசியம் என திரு படேல் வலியுறுத்தினார்.
நாட்டில் உள்ள முக்கிய புத்தமத தலங்களில், சீன மொழி உட்பட சர்வதேச மொழிகளில் விளக்கங்கள், வரைபடங்கள் இடம் பெற வேண்டும் என அமைச்சர் தெரிவித்தார். உத்தரப் பிரதேசத்தில் உள்ள சாரநாத், குஷிநகர் மற்றும் சரவஸ்தி உட்பட 5 புத்த தலங்களில் இந்த நடவடிக்கை எடுக்க வேண்டும் எனக் கூறினார். அதேபோல், சாஞ்சிக்கு அதிகளவில் இலங்கை சுற்றுலாப் பயணிகள் வருவதால், அங்குள்ள நினைவிடங்களில் சிங்கள மொழியில் விளக்கங்கள் இருக்க வேண்டும் என அமைச்சர் தெரிவித்தார்.
உத்திரப்பிரதேசத்தில் உள்ள குஷிநகர் விமான நிலையத்தை, சர்வதேச விமான நிலையமாக அறிவிக்க மத்திய அரசு முடிவு செய்துள்ளதையும் சுற்றுலாத்துறை இணையமைச்சர் சுட்டிக் காட்டினார். இது உள்நாட்டு/வெளிநாட்டு சுற்றுலா மற்றும் உள்ளூர் பொருளாதார வளர்ச்சிக்கு ஊக்குவிப்பாக இருக்கும்.
நாட்டில் உள்ள புத்தமத தலங்களின் வளர்ச்சி மற்றும் மேம்பாட்டுக்கு மத்திய சுற்றுலாத்துறை அமைச்சகம் பல நடவடிக்கைகள் எடுத்துவருவதாக அவர் மேலும் தெரிவித்தார்.
புத்த சுற்றுலாவை மேம்படுத்துவதில், புத்த சுற்றுலா நடத்துனர்கள் சங்கம் அர்ப்பணிப்புடன் செயல்படுகிறது. இந்தியா மற்றும் வெளிநாடுகளில் இந்த சங்கத்தில்.1,500க்கும் மேற்பட்டோர் உறுப்பினர்களாக உள்ளனர்.
இந்த இணையக் கருத்தரங்கில், ஐ.நா அமைதிப்படை கவுன்சில் பிரதிநிதிகள், ஆப்கானிஸ்தான், வங்கதேசம், பூடான், கம்போடியா, இந்தோனேஷியா, மியான்மர், நேபாளம், இலங்கை, தாய்லாந்து மற்றும் வியட்நாம் உட்பட பல நாடுகளைச் சேர்ந்த பிரதிநிதிகள் கலந்து கொண்டனர்.
தொழிலாளர் மற்றும் வேலைவாய்ப்பு அமைச்சகம்
நம்பகமான தரவு, ஆதாரம் அடிப்படையிலான கொள்கை உருவாக்கத்துக்கு உதவும் : மத்திய அமைச்சர் திரு புபேந்தர் யாதவ்
ஆதாரம் அடிப்படையிலான கொள்கை உருவாக்கம் மூலம் தொழிலாளர்கள் நலனில் மத்திய அரசு கவனம் செலுத்துகிறது என மத்திய தொழிலாளர் மற்றும் வேலைவாய்ப்புத்துறை அமைச்சர் திரு புபேந்தர் யாதவ் இன்று கூறினார்.
தொழிலாளர் நலத்துறை அலுவலகத்தின் 101வது நிறுவன தினத்தை முன்னிட்டு சண்டிகரில் உள்ள ஷ்ரம் அலுவலக பவனில் கணக்கெடுப்பு பணியை  மத்திய தொழிலாளர் மற்றும் வேலைவாய்ப்புத்துறை அமைச்சர் திரு புபேந்தர் யாதவ் கொடியசைத்து தொடங்கிவைத்தார்.
இந்நிகழ்ச்சியில் பேசிய அவர், தொழிலாளர்கள் தொடர்பான அனைத்து தரவுகளும் முக்கியமானது. ஆதாரம் அடிப்படையிலான கொள்கை உருவாக்கத்துக்கு, அறிவியல்பூர்வமாக சேகரிக்கப்பட்ட தரவு அடித்தளம் போன்றது. தொழிலாளர்கள் அதிகம் உள்ள நாடு இந்தியா என்பதால், வரவிருக்கும் காலங்களில் தரவுகளின் முக்கியத்துவம் அதிகரிக்கும்.’’ என்றார்.
இ-ஷ்ரம் இணையதளத்தின் கீழ், அமைப்பு சாரா தொழிலாளர்களுக்கான பதிவில் ஏற்பட்டுள்ள முன்னேற்றம் குறித்தும், பல திட்டங்கள் மற்றும் சீர்திருத்தங்களை அமல்படுத்துவதன் தயார்நிலை குறித்தும் பஞ்சாப், ஹரியானா, இமாச்சலப் பிரதேசம், சண்டிகர், ஜம்மு காஷ்மீர், மற்றும் லடாக் பகுதி தொழிலாளர் நலத்துறை அமைச்சர்கள், செயலாளர்கள், ஆணையர்களுடன் மத்திய அமைச்சர் ஆலோசனை நடத்தினார்.
அமைப்பு சாரா தொழிலாளர்களுக்கு இ-ஷ்ரம் அட்டைகளும், கொவிட் தொற்றால் உயிரிழந்தவர்களின் குடும்பத்தினருக்கு இஎஸ்ஐசி கொவிட் நிவாரண திட்டத்தின் கீழ் அனுமதி கடிதங்களையும் மத்திய அமைச்சர் வழங்கினார். இந்நிகழ்ச்சியில், அடல் பீமித் வியாக்தி கல்யாண் திட்டத்தின் கீழ் தொழிலாளர்களுக்கு கடிதங்களையும் மத்திய அமைச்சர் திரு புபேந்தர் யாதவ் வழங்கினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1760604
பிரதமர் அலுவலகம்
கீதா பதிப்பகத்தின் தலைவர் ராதேஷ்யம் கெம்கா மறைவுக்கு பிரதமர் இரங்கல்
கீதா பதிப்பகத்தின் தலைவர் ராதேஷ்யாம் கெம்கா மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார்.
சுட்டுரையில் பிரதமர் விடுத்துள்ள செய்தியில், ‘‘கீதா பதிப்பகத்தின் தலைவரும், மக்களுக்கு சனாதன இலக்கியத்தை கொண்டு வந்தவருமான ராதேஷ்யாம் கெம்கா மறைவு மிகுந்த வருத்தம் அளிக்கிறது.
தனது வாழ்க்கை முழுவதும் பல்வேறு சமூக பணிகளில் தீவிரமாக ஈடுபட்டவர் கெம்கா. இந்த சோகமான நேரத்தில், அவரது குடும்பத்துக்கும், அபிமானிகளுக்கும் எனது இரங்கல்கள்.. ஓம் சாந்தி !’’ என குறிப்பிட்டுள்ளார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 217.68 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 217.68 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.08 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 43,415 மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.10 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.72 சதவீதமாக உள்ளது. கடந்த 24 மணி நேரத்தில் 4,688 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,40,00,298.
இந்தியாவில் கடந்த 24 மணி நேரத்தில் 4,129 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 1,64,377 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 89.38 கோடி  வாராந்திரத் தொற்று 1.61 சதவீதமாக உள்ளது. தினசரித் தொற்று விகிதம் 2.51 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1862178
அறிவியல் மற்றும் தொழில்நுட்பத்துறை
தன்திறன் தொடர்பான சிக்கலான கேள்விகளைத் தீர்க்க மைக்ரோஸ்கோபி தொடர்பான நவீன ஆய்வு உதவியுள்ளது
நடப்பது, பறப்பது உள்ளிட்ட தன்திறன் குறித்த சிக்கலான கேள்விகளுக்கு விடையளிக்க மைக்ரோஸ்கோபி தொடர்பான நவீன ஆய்வுகள் உதவிகரமாக உள்ளதாக இந்திய அரசுக்கான முதன்மை அறிவியல் ஆலோசகர் பேராசிரியர் கே. விஜயராகவன் தெரிவித்துள்ளார். மைக்ரோஸ்கோப் மூலம் நமது செல்களின் பணிகளை மிக நுணுக்கமாக ஆய்வு செய்வதன் மூலம், தன்திறன் தொடர்பான ஐயங்கள் தெளிவுப்படுத்தப்பட்டுள்ளன என்று அவர் மேலும் கூறினார். இந்திய வான்இயற்வியல் நிறுவனத்தில், நிறுவன நாள் உரையாற்றும்போது அவர் இவ்வாறு தெரிவித்தார். விரிவான தகவல்களுக்கு : https://pib.gov.in/PressReleasePage.aspx?PRID=1645287
சுகாதாரம் மற்றும் குடும்ப நலத்துறை அமைச்சகம்
கேரளாவில் கொவிட்-19 பாதிப்புகள் அதிகரிப்பு: உயர் நிலைக் குழுவை விரைந்து அனுப்புகிறது மத்திய அரசு
கேரளாவில் அன்றாட கொவிட் பாதிப்புகள் கணிசமாக அதிகரித்து வருவதைக் கருத்தில் கொண்டு, கொவிட்-19 மேலாண்மைக்கான பொது சுகாதார நடவடிக்கைகளை மாநில சுகாதார அதிகாரிகளுடன் இணைந்து வலுப்படுத்துவதற்காக உயர்நிலை பல்துறைக் குழுவை மத்திய சுகாதாரம் மற்றும் குடும்ப நல அமைச்சகம் கேரளாவிற்கு அனுப்ப முடிவு செய்துள்ளது.
நோய் கட்டுப்பாட்டு தேசிய மையத்தின் இயக்குநர் டாக்டர் எஸ் கே சிங் தலைமையில் இந்த 6 உறுப்பினர்கள் அடங்கிய மத்திய குழு அமைக்கப்பட்டுள்ளது. இந்தக் குழு, ஜூலை 30-ஆம் தேதி கேரளா சென்றடைந்து சில மாவட்டங்களைப் பார்வையிடும்.
மாநில சுகாதார துறைகளுடன் மத்திய குழு இணைந்து பணியாற்றி தற்போதைய கள நிலவரம் குறித்து கேட்டறிவதோடு, மாநிலத்தில் பதிவாகும் பாதிப்பின் எண்ணிக்கையை கட்டுப்படுத்துவதற்குத் தேவையான பொது சுகாதார நடவடிக்கைகளையும் பரிந்துரை செய்யும்.
கேரளாவில் தற்போது 1.54 லட்சம் பேர் கொவிட் தொற்றுக்கு சிகிச்சை பெற்று வரும் நிலையில், நாட்டின் மொத்த பாதிப்பில் இது 37.1% ஆகும். கடந்த 7 நாட்களில் இந்த எண்ணிக்கை 1.41% வளர்ச்சியடைந்துள்ளது. சராசரி தினசரி பாதிப்புகள் இந்த மாநிலத்தில் 17,443 க்கும் அதிகமாக பதிவாகி வருகிறது. மாநிலத்தின் ஒட்டுமொத்த தொற்று உறுதி வீதம் 12.93% ஆகவும், வாராந்திர விழுக்காடு 11.97% ஆகவும் உயர்ந்துள்ளது. 6 மாவட்டங்களில் வாராந்திர நோய்த்தொற்று உறுதி விகிதம் 10%க்கும் அதிகமாக உள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1740183
பிரதமர் அலுவலகம்
அருணாச்சலப் பிரதேச முதலமைச்சர் பிரதமரை சந்தித்தார்
அருணாச்சலப் பிரதேச முதலமைச்சர் திரு பேமா கண்டு, பிரதமர் திரு நரேந்திர மோடியை இன்று  சந்தித்தார்.
இது தொடர்பாக பிரதமர் அலுவலகம், சமூக ஊடக எக்ஸ் தளத்தில் வெளியிடப்பட்டுள்ள பதிவில் கூறியிருப்பதாவது :
"அருணாச்சலப் பிரதேச முதலமைச்சர் திரு பேமா கண்டு  பிரதமர் திரு நரேந்திர மோடியைச்  சந்தித்தார்."
பழங்குடியினர் நலத்துறை அமைச்சகம்
“பழங்குடியினர் உதவி ஆராய்ச்சி மையம்” மற்றும் “பழங்குடியின பண்டிகைகள், ஆராய்ச்சி, தகவல் மற்றும் வெகுஜன கல்வி” ஆகிய திட்டங்கள் மூலம் பழங்குடி மக்களின் கலாச்சாரம் வளர்ப்பு
பழங்குடி மக்களின் தேசப்பற்றை அங்கீகரிக்கும் வகையில் 10 பழங்குடியின சுதந்திர போராட்ட வீரர்களுக்கு அருங்காட்சியகம் அமைக்க ஒப்புதல்
மத்திய பழங்குடியின மக்கள் விவகாரத்துறை சார்பாக, “பழங்குடியினர் உதவி ஆராய்ச்சி மையம்” மற்றும் “பழங்குடியின பண்டிகைகள், ஆராய்ச்சி, தகவல் மற்றும் வெகுஜன கல்வி” ஆகிய திட்டங்கள் மூலம்:
• பழங்குடி மக்களின் சிறப்பு வாய்ந்த பாரம்பரியத்தை வளர்க்கும் வகையில் ஆராய்ச்சிகள், புத்தக வெளியீடு, ஆவணப் படங்கள் ஆகியவை வெளியிடல்.
• பழங்குடி கலாச்சார மாற்று நிகழ்ச்சிகள்
• பழங்குடி நாட்டு மருத்துவர்கள், மருத்துவ தாவரங்கள் பற்றியும், பழங்குடி மக்களின் மொழி, வேளாண்மை, நடனம் மற்றும் ஓவியம் ஆகியவற்றைப் பற்றியும் ஆராய்ச்சி செய்து ஆவணப்படுத்துதல்.
• நாட்டின் சுதந்திரப் போராட்டத்தில் பங்களிப்பை அங்கீகரிக்கும் வகையில் 10 பழங்குடி தலைவர்களுக்கு அருங்காட்சியகம் அமைக்கப்படும். இங்கு அப்பகுதி பழங்குடி மக்களின் கலாச்சாரம் காட்சிப்படுத்தப்படும்.
• பழங்குடி மக்களின் தொன்மையான கலாச்சாரத்தை போற்றிப் பாதுகாக்கும் நோக்கிலும், இது பற்றி மற்றவர்களுக்கு விழிப்புணர்வு ஏற்படுத்தும் நோக்கிலும், தேடுதலுடன் கூடிய டிஜிட்டல் தகவல் களஞ்சியம் ஏற்படுத்தப்பட்டு, அதில் ஆராய்ச்சி படிப்புகள், ஆவணங்கள், புத்தகங்கள், நாட்டுப்புற பாடல்கள், புகைப்படங்கள், காணொலிகள், ஆகியவை சேமிக்கப்பட்டுள்ளது.
இத்தகவல் மத்திய பழங்குடி விவகாரத்துறை இணையமைச்சர் திருமதி.ரேணுகா சிங் சாருத்தா மாநிலங்களவையில் எழுத்துப்பூர்வமாக வழங்கினார்.
2022 ஆம் ஆண்டுக்குள் 742 ஏகலைவன் மாதிரி உண்டு உறைவிடப் பள்ளிகள் அமைக்க திட்டமிட்டுள்ள நிலையில் தற்போது 632 பள்ளிகள் அமைக்க ஒப்புதல்- அமைச்சர் திரு.அர்ஜுன் முன்டா
• ஏகலைவன் மாதிரி பள்ளிகளின் சேவையை மேலும் விரிவுபடுத்தும் வகையில் 2018 ஆம் ஆண்டு இதற்கென தனியாக மத்திய திட்டம் தொடங்கப்பட்டது.
• 2022 ஆம் ஆண்டுக்குள், நிலம் இருப்புக்கு ஏற்ப ஒட்டுமொத்தமாக 740 ஏகலைவன் பள்ளிகள் அமைக்க ஒப்புதல் வழங்கப்படும்.
• இதுவரை 632 ஏகலைவன் பள்ளிகள் தொடங்க ஒப்புதல் கொடுக்கப்பட்டுள்ளது.
• 367 ஏகலைவன் பள்ளிகள் ஏற்கெனவே செயல்பாட்டில் உள்ளன. இவற்றில் 85,232 மாணவர்கள் பயின்று வருகிறார்கள்.
• இவை நவோதையா பள்ளிகளுக்கு இணையான தரத்தில் நடத்த திட்டமிடப்பட்டுள்ளது.
இந்த தகவலை மத்திய பழங்குடி விவகாரத்துறை அமைச்சர் திரு.அர்ஜூன் முன்டா மாநிலங்களவையில் எழுத்துப்பூர்வமாக வழங்கினார்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1740383
https://pib.gov.in/PressReleasePage.aspx?PRID=1740382
கப்பல் போக்குவரத்து அமைச்சகம்
பெரிய துறைமுகங்களின் மேம்பாடு
ஐந்து பெரிய துறைமுக பொறுப்புக் கழகங்கள் அவற்றின் அருகே அமைந்துள்ள 25 தேசிய நீர்வழிப்பாதைகளை மேம்படுத்தவுள்ளன. இதன்படி, பாரதீப் துறைமுகம் 1120 கி.மீ. நீளமும், மர்மகோ துறைமுகம் 160 கி.மீ. நீளமும், ஜவஹர்லால் நேரு துறைமுகம் 1579 கி.மீ. நீளமும், புதிய மங்களூர் துறைமுகம் 1771 கி.மீ. நீளமும், தீன்தயாள் துறைமுகம் 1828 கி.மீ. நீளமும், நீர்வழிப்பாதையை மேம்படுத்த இருப்பதாக மத்திய கப்பல் போக்குவரத்து, மற்றும் நிதித்துறை இணையமைச்சர் திரு. பொன். ராதாகிருஷ்ணன் இன்று மக்களவையில் கேள்வி ஒன்றுக்கு எழுத்து மூலம் அளித்த பதிலில் இதனைத் தெரிவித்தார். பெரிய துறைமுக பொறுப்புக் கழகங்கள் சட்டம் 1963, பிரிவு 111 –ன் கீழ் பெரிய துறைமுகங்களை உள்நாட்டு நீர்வழிப் போக்குவரத்து மேம்பாட்டிற்கு பயன்படுத்துவது என்ற விதிப்படி இந்த உத்தரவுப் பிறப்பிக்கப்பட்டிருப்பதாக அவர் கூறினார்.
இந்திய உள்நாட்டு நீர்வழிப்பாதைகள் ஆணையத்தால் நிதி வழங்கப்படுவதன் மூலம் தேசிய நீர்வழிப்பாதைகள் மேம்பாட்டுப் பணியை பெரிய துறைமுகங்கள் மேற்கொள்ளும் என்றும் அவர் தெரிவித்தார்.
குறு சிறு மற்றும் நடுத்தர தொழில் துறை அமைச்சகம்
குறு,சிறு,நடுத்தர தொழில் நிறுவனங்களின் தொகுப்பு மேம்பாட்டு திட்டம்
நாடாளுமன்றத்தின் மாநிலங்களவையில் கேள்வி ஒன்றுக்கு குறு,சிறு மற்றும் நடுத்தர தொழில் துறை அமைச்சர் திரு. நாராயண் ராணே எழுத்துபூர்வமாக தாக்கல் செய்த பதிலில் கூறியதாவது:
குறு,சிறு தொழில்கள் தொகுப்பு மேம்பாட்டு திட்டத்தின் கீழ், ஒரு தொகுப்பில் உள்ள பொது உதவி மையத்துக்கு தேவையான உதவிகள் அளிக்கப்படுகின்றன. இந்த பொது உதவி மையம், தேவை அடிப்படையிலான திட்டம். கடந்த 3 ஆண்டுகளில், இத்திட்டத்தின் கீழ், பல்வேறு தொகுப்புகளில் உள்ள பொது உதவி மையங்களின் 36 திட்டங்கள், நாடு முழுவதும் உருவாக்கப்பட்டுள்ளன. இதன் மாநில வாரியான விவரங்கள் இணைப்பில் கொடுக்கப்பட்டுள்ளன.
இந்த தொகுப்பின் வருவாய், உற்பத்தி மற்றும் ஏற்றுமதிகள் ஆகியவை உள்நாட்டு மற்றும் உலகளாவிய தேவை, பருவகாலம் ஆகியவற்றை சார்ந்து உள்ளன.
மூன்றாம் நபர் மூலம் இத்திட்டத்தை மதிப்பீடு செய்தபோது, தொகுப்பில் உள்ள பயனாளிகள் உற்பத்தியில் சராசரியாக 35 சதவீதம் உயர்வை தெரிவித்துள்ளனர். விற்பனை மற்றும் ஏற்றுமதி குறிப்பிடத்தக்க அளவில் அதிகரித்துள்ளது.
இந்த தொகுப்பில் உள்ள கலைஞர்களுக்கு, பாரம்பரிய தொழில்கள் மீளுருவாக்க நிதி திட்டத்தின்  கீழ் உதவிகள் அளிக்கப்படுகின்றன.
கடந்த 2018-19ம் ஆண்டில் தமிழகத்தில் அம்பத்தூர், பரமக்குடியில் பொறியியல் தொகுப்பும், மதுரையில் தங்கநகை கடைகள் தொகுப்பும், சேலத்தில் ஸ்டீல் தயாரிப்பு தொகுப்பும், தஞ்சாவூரில் அரிசி ஆலை தொகுப்பும், விருதுநகரில் அச்சு தொழில், பெண்களுக்கான ஆயத்த ஆடைகள் தொகுப்பும் உருவாக்கப்பட்டன. கடந்த 2019-20ம் ஆண்டில் தமிழகத்தில், கும்பகோணத்தில் எஸ்.எஸ்.பாத்திரங்கள் தொகுப்பு உருவாக்கப்பட்டது. ஈரோட்டில் கயிறு தயாரிப்பு தொகுப்பு உருவாக்கப்பட்டது. கடந்த 2020-21ம் ஆண்டில் வேலூர் ராணிபேட்டையில் பொறியியல் தொகுப்பு உருவாக்கப்பட்டது.
மேலும் விவரங்களுக்கு கீழ்கண்ட இணைப்பில் உள்ள ஆங்கில செய்தி குறிப்பை காணவும்:
https://pib.gov.in/PressReleasePage.aspx?PRID=1796145
நிலக்கரி அமைச்சகம்
2030 ஆம் ஆண்டு வாக்கில் இந்தியாவின் நிலக்கரி தேவை 1.3 முதல் 1.5 பில்லியன் டன்னாக இருக்கும்
பொருளாதார ஆய்வறிக்கையின் அடிப்படையில், 2030 ஆம் ஆண்டு வாக்கில் இந்தியாவின் நிலக்கரி தேவை 1.3 முதல் 1.5 பில்லியன் டன்னாக இருக்கும்.
மத்திய நிலக்கரி, சுரங்கங்கள் மற்றும் நாடாளுமன்ற விவகாரத்துறை அமைச்சர் திரு பிரல்ஹாத் ஜோஷி மக்களவையில் எழுத்து மூலம் அளித்த பதிலில் இத்தகவலைத் தெரிவித்துள்ளார்.
இந்தியாவில் நிலக்கரி மிகவும் முக்கியமான படிம வகை எரிபொருளாக உள்ளது. நாட்டின் எரிசக்தித் தேவையை 55 சதவீதத்தை நிலக்கரி பூர்த்தி செய்கிறது. கடந்த 4 பத்தாண்டுகளாக இந்தியாவின் முதன்மையான எரிசக்தி நுகர்வு 700 சதவீதமாக அதிகரித்துள்ளது. நாட்டின் முதன்மையான எரிசக்தி ஆதாரமாக நிலக்கரி விளங்குவதுதான்,உருக்கு, இரும்பு. சிமெண்ட், காகிதம், செங்கல் சூளைகள் போன்ற ஏராளமான தொழில்களிலும்,
பாரீஸ் உடன்படிக்கை கையெழுத்தாவதற்கு முன்பாகவும், சிஓபி-21 மாநாட்டு பேச்சுவார்த்தைக்கான இந்தியாவின் அணுகுமுறையை இறுதி செய்யவும் ஆலோசனைகள் மேற்கொள்ளப்பட்டன.
சுரங்கங்கள் அமைச்சகம்
தேசிய கனிம ஆய்வு அறக்கட்டளையின் செயல்பாடுகளை மேம்படுத்த திரு பிரகலாத் ஜோஷி வலியுறுத்தல்
தேசிய கனிம ஆய்வு அறக்கட்டளை, இதுவரை இல்லாத வகையில் 2021-22-ம் ஆண்டில் அதிகபட்சமாக ரூ 125 கோடி நிதியையும் திட்டங்களுக்கு அனுமதிக்கப்பட்ட நிதியான ரூ 748 கோடியையும் பெற்றுள்ளது என்று மத்திய நிலக்கரி, சுரங்கங்கள் மற்றும் நாடாளுமன்ற விவகாரங்கள் துறை அமைச்சர் திரு பிரகலாத் ஜோஷி இன்று தெரிவித்துள்ளார்.
தேசிய கனிம ஆய்வு அறக்கட்டளையின்  நான்காவது ஆட்சி மன்றக்குழு கூட்டத்திற்கு அமைச்சர் திரு ஜோஷி இன்று தலைமை தாங்கினார். என்எம்ஈடி தன்னாட்சி பெற்ற அமைப்பாக தற்போது செயல்படுவதால், அதன் செயல்பாடுகளுக்கு நிதி ஒரு தடையாக இருக்காது என்று அவர் கூறினார்.
தற்சார்பு இந்தியா இயக்கத்தை வலுவூட்டுவதற்காக ஆய்வு மற்றும் சுரங்க நடவடிக்கைகளை விரைவுபடுத்துமாறு மாநில அரசுகளை அவர் வலியுறுத்தினார். 2021-22-ம் ஆண்டில் என்எம்ஈடி மூலம் நிதியளிக்கப்பட்ட ஆறு கனிமத் தொகுதிகள் நான்கு மாநில அரசுகளால் ஏலம் விடப்பட்டன, இதன் மூலம் ரூ 1.63 லட்சம் கோடி வருவாய் ஈட்டப்பட்டது என்று திரு ஜோஷி கூறினார்.
2021-22-ம் ஆண்டில் 14 மாநில அரசுகளுக்கு ஊக்கத் தொகையாக ரூ 880 லட்சம் மத்திய அரசால் விடுவிக்கப்பட்டுள்ளது. சுரங்கத் துறையில் சமீபத்தில் மேற்கொள்ளப்பட்ட சீர்திருத்தங்கள், மாநில அரசுகளிடமிருந்து பெறப்பட்ட கருத்துகளின் அடிப்படையில் அமைந்தவை என்றும் அமைச்சர் மேலும் கூறினார்.
ஆட்சி மன்றக்குழு உறுப்பினர்களாக உள்ள பெட்ரோலியம் மற்றும் இயற்கை எரிவாயு துறை அமைச்சர் திரு ஹர்தீப் சிங் புரி, மத்திய அறிவியல் மற்றும் தொழில்நுட்பத்துறை ; புவி அறிவியல் துறை ; பிரதமர் அலுவலகம், பணியாளர், பொதுமக்கள் குறைதீர்வு, ஓய்வூதியம், அணு சக்தி மற்றும் விண்வெளித்துறை இணை அமைச்சர் டாக்டர் ஜிதேந்திர சிங் ஆகியோரும் கூட்டத்தில் பங்கேற்றனர்.
ஆய்வு மற்றும் சுரங்கப்பணிகளை மேலும் துரிதப்படுத்த, மாநில அரசுகளின் பங்குதாரர்களுடன் பயனுள்ள சந்திப்புகளை நடத்த வேண்டியதன் அவசியத்தை இரு அமைச்சர்களும் வலியுறுத்தினர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1816415
அறிவியல் மற்றும் தொழில்நுட்பத்துறை
கொவிட்-19 மற்றும் காசநோய் பெருந்தொற்றுகள் குறித்து பிரேசில், ரஷ்யா, இந்தியா மற்றும் தென் ஆப்பிரிக்கா ஆய்வு செய்யவுள்ளன
இந்தியா, பிரேசில், ரஷ்யா மற்றும் தென் ஆப்பிரிக்காவில் கொவிட்-19 மற்றும் காசநோய் பெருந்தொற்றுகளின் தாக்கம் குறித்து மேற்கண்ட நாடுகளை சேர்ந்த மருத்துவர்களின் குழு ஒன்று கூட்டு ஆராய்ச்சிக்கு முடிவெடுத்துள்ளது.
இந்த கூட்டு ஆராய்ச்சியின் கீழ், காச நோயின் பரவல் குணாதசியங்கள் மீது கொவிட்-19 பெருந்தொற்று ஏற்படுத்தும் எதிர்மறை பாதிப்பு குறித்து இந்நாடுகளின் குழுக்கள் ஆய்வு செய்யும்.
உலகளவில் கொவிட்-19 பாதிப்புகளில் இரண்டாவது முதல் ஐந்தாவது இடங்கள் வரை பிரேசில், ரஷ்யா, இந்தியா மற்றும் தென் ஆப்பிரிக்கா பிடித்துள்ளன. காசநோய் சுமையை பொருத்தவரை, சர்வதேச சுகாதார அமைப்பு அங்கீகரித்துள்ள முதல் 24 நாடுகளில் மேற்கண்ட நாடுகள் உள்ளன. மேலும், மருந்துக்கு கட்டுப்படாத காசநோய் பாதிப்புகளில் அதிகளவு பிரிக்ஸ் நாடுகளில் உள்ளன. எனவே, இந்த 4 பிரிக்ஸ் நாடுகளில் இந்த ஆய்வு நடத்தப்படுகிறது.
காச நோய் பெருந்தொற்றின் கணித ரீதியான ஆய்வுக்கான பிரத்தியேக தளம் உருவாக்கப்படும். இந்த ஆய்வின் மூலம் பிரிக்ஸ் நாடுகளின் பெருந்தொற்று ஆய்வு திறன்கள் மேம்பட்டு, எதிர்கால கூட்டு ஆராய்ச்சிக்கான வலுவான அடித்தளம் அமையும்.
மேலும் விவரங்களுக்கு டாக்டர் ஊர்வசி பி சிங்கை  தொடர்பு கொள்ளவும்.
மேலும் தகவல்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1747111
----
(Visitor Counter : 149
சுகாதாரம் மற்றும் குடும்ப நலத்துறை அமைச்சகம்
மத்திய சுகாதாரத்துறை அமைச்சர் டாக்டர் மன்சுக் மாண்டவியா, சுகாதாரம்மற்றும் குடும்ப நல அமைச்சகத்திற்கான வருடாந்திர திறன் மேம்பாட்டுத் திட்டத்தைவெளியிட்டார்
மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா, மத்திய சுகாதாரம் மற்றும் குடும்ப நல அமைச்சக ஊழியர்களின் திறன் மேம்பாட்டுக்கான வருடாந்திர திறன் மேம்பாட்டுத் திட்டத்தை இன்று தொடங்கி வைத்தார்.
நிகழ்ச்சியில் பேசிய டாக்டர் மாண்டவியா, பல்வேறு அரசு நிறுவனங்களில் பணியாற்றும் அரசு ஊழியர்களின் திறன்களை மேம்படுத்த மிஷன் கர்மயோகியை பிரதமர் தொடங்கி வைத்தபோது, “இந்தியாவில் திறன்களுக்குக் குறைவில்லை, ஆனால் விரும்பிய இலக்கை அடைய அதைப் பயன்படுத்த வேண்டியது அவசியம்” என்று கூறியதை நினைவு கூர்ந்தார். அரசின் திறன் மேம்பாட்டு அமைப்பை புதுப்பித்து புத்துயிர் அளிக்க வேண்டிய அவசியம் எனவும், இந்த முயற்சி மக்கள் பணியை வலுப்படுத்துவதற்கான பாதையாக கருதப்படுகிறதென டாக்டர் மாண்டவியா கூறினார்.
பயிற்சி நிறுவனங்கள் மற்றவர்களுக்கு கற்பிப்பதற்கு முன், முதலில் தங்கள் திறனை மேம்படுத்த வேண்டும் என்றும் மத்திய அமைச்சர் அறிவுறுத்தினார். மேம்பட்ட திறன் மூலம், தனிநபர்கள் தன்னம்பிக்கையைப் பெற்று சிறந்த சாதனைகளைப் படைப்பதாகவும் அவர் குறிப்பிட்டார்
அனைத்து அரசு ஊழியர்களும் மக்களுக்கு முக்கிய சேவைகளை வழங்குவதில் ஈடுபட்டுள்ள நிலையில், அத்தியாவசிய சுகாதார சேவைகள் கடைசி குடிமகனுக்கும் சென்றடைவதை உறுதி செய்ய சுகாதார சேவைகளில் அவர்களின் பங்கு மிக முக்கியமானது என்று டாக்டர் பாரதி பிரவின் பவார் கூறினார்.
பின்னணி:
2020 செப்டம்பரில், தொழில்நுட்ப ஆர்வமுள்ள, திறமையான, அக்கறையுள்ள அரசு ஊழியர்களின் திறனை மேம்படுத்தும் நோக்கத்துடன், 'அரசுப் பணியாளர்கள் திறன் மேம்பாட்டுக்கான தேசிய திட்டம் என்று அழைக்கப்படும் 'மிஷன் கர்மயோகி'யை மத்திய அரசு அறிமுகப்படுத்தியது.
பழங்குடியினர் நலத்துறை அமைச்சகம்
ஆதி மகோத்சவ் பழங்குடியினர் திருவிழா: அனைவரையும் கவரும் வட கிழக்கு மாகாணங்களின் கண்கவர் பொருட்கள்
தில்லி ஹோட்டில் நடைபெற்றுவரும் ஆதி மகோத்சவ் என்னும் தேசிய பழங்குடியினர் திருவிழாவில் வட கிழக்கு மாகாணங்களின் தனித்துவம் வாய்ந்த பழங்குடியினர் தங்களது பொருட்களை காட்சிப்படுத்தியுள்ளனர்.
மத்திய பழங்குடி விவகாரங்கள் அமைச்சகத்தின் கீழ் இயங்கும் இந்திய பழங்குடியினர் கூட்டுறவு சந்தைப்படுத்துதல், வளர்ச்சி கூட்டமைப்பான டிரைஃபெட், பழங்குடி மக்களின் பொருளாதார மேம்பாட்டிற்காகவும், பிரதான வளர்ச்சியை நோக்கி அவர்களை வழிநடத்தும் நோக்கத்துடனும் இந்த கண்காட்சியை நடத்துகின்றது.
வடக்கு, கிழக்கு மாகாணங்களில் பிரசித்தி பெற்ற பட்டு ஜவுளிகள், நாகாலாந்தின் கோப்பைகள், மணிப்பூரின் கைத்தறி போர்வைகள் போன்றவற்றுடன் அசாம் மாநிலத்தில் மூங்கிலில் தயாரிக்கப்படும் கூடைகள், நாற்காலிகள், அலங்காரப் பொருட்கள், நோய் எதிர்ப்பு திறனை அதிகரிக்கும் இயற்கைப் பொருட்களான தேன், மூலிகைகள், வாசனைப் பொருட்கள் உள்ளிட்டவை இந்த தேசிய கண்காட்சியில் பார்வையாளர்களின் கவனத்தை ஈர்க்கும் வகையில் இடம்பெற்றுள்ளன.
வடகிழக்கு பழங்குடி மக்களின் வளமை மிக்க மற்றும் பிரசித்தி பெற்ற கலாச்சாரத்தை பறைசாற்றும் இந்தத் திருவிழாவில் அந்தப் பகுதியின் பாரம்பரிய உணவு வகைகளும் பார்வையாளர்களின் நாவிற்கு விருந்தளிக்கின்றன.
நாடு முழுவதிலும் இருந்து சுமார் 1000 பழங்குடி கலைஞர்கள் பங்கேற்கும் இந்தத் திருவிழா, வரும் 15-ஆம் தேதி வரை நடைபெறுவுள்ளது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1695745
------
(Visitor Counter : 158
அறிவியல் மற்றும் தொழில்நுட்பத்துறை
புருசெல்லா தடுப்பூசி தொழில்நுட்பத்தை பரிமாற்றம் செய்தது உயிரி தொழில்நுட்ப துறை
புருசெல்லா தடுப்பூசி தொழில்நுட்பத்தை உயிரி தொழில்நுட்ப துறை பரிமாற்றம் செய்தது.
புருசெல்லோசிஸ் என்பது ஒரு பாக்டீரியா நோய். இது கால்நடைகளில், குறிப்பாக எருமை மாடுகளில் மலட்டு தன்மையை ஏற்படுத்துகிறது. கர்ப்பத்தின் கடைசி கட்டத்தில் கருக்கலைப்பைத் தூண்டுகிறது, கருவுறாமை மற்றும் பிற இனப்பெருக்கப் பிரச்சினை ஆகியவற்றையும் ஏற்படுத்துகிறது. இதனால் பால் மற்றும் இறைச்சி உற்பத்தி பாதிப்படைகிறது.
இதை தடுப்பதற்காக ‘புருசெல்லா அபார்டஸ் எஸ்19 டெல்டா’ தடுப்பூசியை இந்திய வேளாண் ஆராய்ச்சி கவுன்சிலின் கீழ் செயல்படும் இந்திய கால்நடை ஆராய்ச்சி மையம் உருவாக்கியது. உத்தரப் பிரதேசத்தின் இசாத் நகரில் உள்ள இந்திய கால்நடை ஆராய்ச்சி மையத்தில் எலிகள் மற்றும் எருமை கன்றுகளிடம் சோதனை செய்து இந்த தடுப்பூசி உருவாக்கப்பட்டது.
இந்த தடுப்பூசி தொழில்நுட்பத்தை பரிமாறிக் கொள்ளும் ஏற்பாட்டை காணொலி காட்சி மூலம் உயிரி தொழில்நுட்ப துறை கடந்த வாரம் செய்தது. உயிரி தொழில்நுட்ப தொழில் ஆராய்ச்சி உதவி கவுன்சில்  வழங்கிய தொழில்நுட்பத்தை, ஹெஸ்டர் பயோசயின்ஸ் நிறுவனம் பெற்று கொண்டு புரிந்துணர்வு ஒப்பந்தத்தில் கையெழுத்திட்டது.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1659034
(Visitor Counter : 198
மத்திய அமைச்சரவை
ஐதராபாதின் நல்லகண்ட்லாவில் மத்திய நீர்வள ஆணையத்திற்கு சொந்தமான நிலத்தை, சாலை விரிவாக்கப் பணிகளுக்காக தெலங்கானா மாநில அரசு கையகப்படுத்த மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஐதராபாதில் மத்திய நீர்வள ஆணையத்திற்கு சொந்தமான நிலத்தின் கிழக்குப் பகுதியில் உள்ள சுற்றுச்சுவர்  உள்ளிட்ட பத்து ஏக்கர் நிலத்தில், 372 சதுர அடி நிலத்தை, ஆரச்சாலை எண்.30 மேம்பாட்டுப் பணிகளுக்காக தெலங்கானா அரசு கட்டணம் ஏதுமின்றி கையகப்படுத்திக் கொள்ள அனுமதி அளிக்கப்பட்டது.
அந்த இடத்தில் அமைக்கப்பட உள்ள மத்திய நீர்வள ஆணையத்தின் உயர் சிறப்பு மையத்திற்கு, விரிவுப்படுத்தப்பட்ட சாலை மிகவும் பயனுள்ளதாக அமையும்.
----
(Visitor Counter : 86
பிரதமர் அலுவலகம்
திரு மண்ணாத்து பத்மநாபனுக்கு அவரது பிறந்த நாளன்று பிரதமர் அஞ்சலி
திரு மண்ணாத்து பத்மநாபனுக்கு அவரது பிறந்த நாளன்று பிரதமர் திரு நரேந்திர மோடி அஞ்சலி செலுத்தினார்.
"சமுதாய சேவை, சமூக நீதி மற்றும் கலாச்சார புத்தாக்கத்துக்கு மிகச்சிறந்த பங்காற்றியதற்காக திரு மண்ணாத்து பத்மநாபன் அவர்களுக்கு இனிவரும் தலைமுறைகள் நன்றியோடு இருக்கும். அடுத்தவர்களின் மேம்பாட்டுக்காக தமது வாழ்க்கையை அவர் முழுவதும் அர்ப்பணித்தார். அவரது பிறந்த நாளன்று எனது பணிவான வணக்கங்களை செலுத்துகிறேன்," என்று தமது டிவிட்டர் பதிவில் பிரதமர் கூறியுள்ளார்.
------
(